秋日夏口涉漢陽獻李相公
作者：劉長卿
朝代：唐

paragraphs: 日望衡門處，心知漢水濆。
偶乘青雀舫，還在白鷗羣。
間氣生靈秀，先朝翼戴勳。
藏弓身已退，焚藳事難聞。
舊業成青草，全家寄白雲。
松蘿長稚子，風景逐新文。
山帶寒城出，江依古岸分。
楚歌悲遠客，羌笛怨孤軍。
鼎罷調梅久，門看種藥勤。
十年猶去國，黃葉又紛紛。